19.03.17

**מפקד המכללות**

**מד"ר**

**הנדון: בחינת היתכנות לסיור לימודי של מב"ל מ"ד בסין**

1. במסמך זה אבקש להציע לבחון באופן חיובי הוספת סיור של מב"ל מ"ד בסין, בהתאם להסכמת מפקד המכללות שאקיים בדיקה לעניין זה. אני מאמין, שסיור זה יהווה השלמה חשובה לסיורים שנקיים בארה"ב וברוסיה, ויאפשר הבנה למהלכים חשובים שקורים בעולם בימים אלה ומשפיעים באופן קריטי על הביטחון הלאומי בזירה הגלובלית. התעלמות ממהלכים אלה, או הימנעות מהעמקה ראויה בהם, אינן עולות בקנה אחד עם החזון שמן הראוי לגבש למב"ל – להיות אחת המכללות לביטחון לאומי המובילות בעולם (רעיון שאני מגלגל בראש מזה זמן, ושמן הראוי להקדיש לו דיון נפרד). גם מבלי שנאמץ חזון שאפתני שכזה, הסיור נדרש אף מתוך התבססות על חזוננו הקיים לעצב את חניכינו כדור של מנהיגים אסטרטגים בתחום הביטחון הלאומי ולהקנות להם את רוחב האופקים הנדרש לשם כך. לפיכך, דיון רציני ומעמיק בהשפעה של סין בממדי הביטחון הלאומי בזירה הגלובלית, כפי שתפורט להלן, ראוי ונדרש מאוד, הרבה מעבר ליום העיון שקבענו בתוכנית הלימודים לעניין זה. התערבותנו בתוכנית הלימודים לעניין זה נדרשת כבר כעת, באופן שישפיע על מחזור מ"ד, ולא במבט צופה פני עתיד, לקראת מחזור מ"ה. דומה הדבר להחלטה שהתקבלה להוסיף נסיעה לרוסיה במהלך שנת הלימודים של מחזור מ"ג, על מנת לתת מענה לצורך הלימודי בבחינת ההשפעה הרוסית המשמעותית המתהווה באזורנו בפרט ובעולם בכלל. הדבר אף עלה מצד החניכים בשיח שקיים עמם המד"ר לאחרונה.
2. לשם כתיבת המסמך נפגשתי והתייעצתי עם מספר גורמים:
   1. אלוף (מיל') מתן וילנאי, שגריר ישראל בסין עד לפני מספר חודשים;
   2. תא"ל (מיל') אסף אוריון, רח"ט אסטרטגי באג"ת עד לפני כשנתיים והיום עוסק בחקר סין במכון למחקרי ביטחון לאומי (INSS);
   3. מפקדי המכללות לשעבר: אלוף (מיל') גרשון הכהן ואלוף (מיל') יוסי ביידץ;
   4. שלושת הנספחים האחרונים של צה"ל בסין: תא"ל (מיל') דדי שמחי (היום משמש כנציב הכבאות); אל"ם (מיל') אמיר אשל; אל"ם עלאא אבו רוכון (הנספח הנוכחי).
   5. אל"ם איציק כהן, מד"ר מב"ל הקודם;
   6. מר קובי וימיסברג מהאגף הביטחוני-מדיני במשרד הביטחון, ובאמצעותו גורמים אחרים באגף;
   7. רס"ן נתי מילמן מדסק אסיה בחטיבת קש"ח, ובאמצעותה גורמים אחרים בחטיבה;
   8. סגל מב"ל הרלוונטי.
3. כבר כעת ייאמר, שרובם ככולם של הגורמים הללו סברו שביקור מב"ל בסין ראוי ונדרש ואף הכרחי. בשלב זה, טרם קבלת החלטה חיובית לגבי הסיור, החלטתי להסתפק בהתייעצות עם הגורמים הללו, ולא להרחיבה לגורמים רלוונטיים נוספים, כמו משרד החוץ ומומחים מהאקדמיה. ההתייעצות עם הגורמים הללו תתקיים, כמובן, ככל שיוחלט לאשר את קיום הסיור.
4. להלן נבחן את הצורך בהוספת סיור לימודי של מב"ל מ"ד בסין, ואת המשמעויות השונות שיש למהלך כזה. יודגש, כי מדובר במסמך ראשוני וכללי בלבד, ואשמח להעמיק בכל עניין שעולה בו, ככל שאדרש לכך.

**רקע**

1. ככל שהצלחתי להתחקות במסגרת המחקר שערכתי בעניין, ביקורי מב"ל בהודו ובסין (במסגרת סיור אחוד) התקיימו בשנים 2006, 2007, 2009, 2010 ו-2011 (למיטב הבנתי, סיור זה התקיים ממש בסוף שנת הלימודים; כך, לדוגמה, בשנת 2006 הסתיים הסיור ביום 14 ביולי). בשנת 2008 לא התאפשר הביקור בסין בשל האולימפיאדה שהתקיימה באותה השנה בבייג'ינג. בשנת 2013 בוטל הביקור כשבועיים לפני תחילתו, ככל הנראה מטעמים כספיים. מאז לא חודשו הביקורים. במקביל, משלחות רמות דרג מסין ביקרו בישראל בשנים 1999, 2010 ו-2013 (ראש המשלחת האחרונה היה נשיא המכללה לביטחון לאומי של סין, גנרל ארבעה כוכבים).
2. ניתן למנות מספר גורמים חשובים שמצדיקים ביקור של מב"ל בסין:
   1. סין היא המדינה בעלת האוכלוסייה הגדולה בעולם (כ-1.4 מיליארד תושבים) והשלישית בגודלה בעולם (כ-9.6 מיליון קמ"ר). הגודל העצום של האוכלוסייה והשטח משפיעים גם עם הגיוון במשתנים המשפיעים במדינה, שרחוקה מלהיות ישות מונוליתית, ומספקת הזדמנות לחוויית למידה ייחודית ומשמעותית;
   2. סין היא אחת מחמש הכלכלות המתפתחות העיקריות בעולם (BRICS – ברזיל, רוסיה, הודו, סין ודרום אפריקה). היא הכלכלה השנייה בגודלה בעולם כיום, ולפי התחזיות, בשנים הקרובות היא עתידה לעלות בגודלה על הכלכלה האמריקאית. בעשורים האחרונים היא עברה תהליך משמעותי של מעבר מכלכלה מקומית לכלכלה גלובלית (לאחרונה, ובתגובה לכמה אמירות של הנשיא טראמפ המתנגדות לגלובליזציה ומעודדות מדיניות חוץ אמריקנית בדלנית, ציין הנשיא הסיני כי על סין "להנחות את העולם" בתחומי הגלובליזציה והביטחון העולמי);
   3. תרבות השיח – הגלוי והסמלי - והתרבות האסטרטגית הסינית שונות מאוד מאלה שבמערב. תהליך הערכת השיקולים והאינטרסים וקבלת ההחלטות במדינה שונה גם כן באופן דרמטי מזה שבמערב. הערך הלימודי שיש בהתחככות עם כל אלה רב מאוד;
   4. סין עברה בשנים האחרונות תהליך משמעותי של יישום מדיניות חוץ פתוחה יותר מהמדיניות הבדלנית שנקטה בעבר. היא נוקטת מהלכים כלכליים ומדיניים חובקי עולם:
      1. בניגוד לעבר, היא כבר אינה מהססת לעשות שימוש בזכות הווטו שיש לה במועצת הביטחון של האו"ם (כפי שעשתה לאחרונה, לדוגמה, בהצבעה בנוגע לסוריה);
      2. היא המעצמה הבולטת ביותר בפעילותה ביבשת אפריקה, ושליטתה שם אדירה;
      3. באופן דומה, היא העמיקה מאוד את השפעתה באמריקה הלטינית, במרכז אסיה ובדרום מזרח אסיה. גם במזרח התיכון היא מעמיקה את חדירתה, בעיקר בסעודיה ובמדינות המפרץ, עם תכנונים להתרחבות משמעותית מעבר לכך;
      4. פעולותיה להקמת "דרך המשי החדשה" (OBOR – One Belt, One Road), ממזרח אסיה לאירופה, ולפתח נתיבים ימיים דומים, הן ככל הנראה הפרויקט התשתיתי הגלובלי השאפתני ביותר בעידן הנוכחי;
      5. הפעולות האגרסיביות של סין להקמת איים מלאכותיים ולתביעת שליטה מוחלטת בים סין הדרומי, מייצרות פוטנציאל התלקחות משמעותי מול מדינות אחרות באזור ומעצמות כמו ארה"ב.

לפיכך, הבנת מערכת היחסים והאינטרסים של סין עם שחקנים עולמיים ואזוריים כמו ארה"ב, רוסיה, הודו, יפן, איראן ועוד, היא בעלת חשיבות רבה לכל מי שעיסוקו בתחום הביטחון הלאומי בעולם. פרשנויות מסוימות קושרות חלק מצעדי ההתקרבות בין ארה"ב לרוסיה בממשלו של טראמפ לחששות של שתי המעצמות הללו מהתעצמותה של סין. אין ספק שהנושא ראוי להעמקה ולמחקר וביקור בסין יכול להשלים את הסיורים בארה"ב וברוסיה. בהתאם, נדרש יהיה לחדד את ההיבטים הנוגעים לסין במהלך הביקורים בשתי המדינות הללו, מה שיעצים את חוויית הלמידה בהן;

* 1. אף הצרכים האנרגטיים האדירים של סין והצעדים שעושה סין כדי לספק להם מענה ראויים להעמקה וללימוד, בעיקר בשל הקשר הקרוב בין הצרכים הללו למדיניות הסינית ביחס למזרח התיכון;
  2. הסינים חולקים כבוד רב למדינת ישראל בכלל ולצה"ל בפרט ומעוניינים מאוד בחיזוק הקשרים עם המדינה, בעיקר בשל הערכתם הרבה ליכולות הטכנולוגיה והחדשנות הגבוהות של ישראל. לעמדה הסינית החיובית הזו יש כמובן חשיבות רבה בהבטחת הצלחת הסיור.

1. בשורה התחתונה, ניתן לומר בפסקנות שיש הצדקה לימודית של ממש לקיים ביקור של מב"ל בסין, או, כפי שציינו חלק מהאנשים עמם התייעצתי, עצם העלאת השאלה או הטלת הספק בחשיבות הביקור הם הדבר התמוה היחיד בבדיקת ההיתכנות הזו...

**תכנים אפשריים במסגרת הביקור**

1. נספח צה"ל בסין, אל"ם עלאא אבו רוכון, ציין בפניי כי עוד לפני פנייתי אליו, פנו אליו עמיתיו הסינים והתעניינו האם ניתן לחדש את ביקורי מב"ל בסין. אל"ם אבו רוכון הפגין רצינות רבה מאוד בחקר הביקורים הקודמים ובהצעת מסגרת מלאה לביקור של מב"ל מ"ד בסין ובהעברת כלל הנתונים לידינו. הוא עשה זאת בפרק זמן קצר ביותר והביע רצון עז לעשות כל שנדרש על מנת להפוך את בדיקת ההיתכנות למציאות. ציינתי בפניו, כי תנאי לקיום הסיור מבחינתנו יהיה שתכני הסיור יהיו משמעותיים מבחינה לימודית ולא תיירותיים בעיקרם. נקודה זו הופנמה על ידיו לחלוטין, וכפי שהוא ציין בפניי: "חובת ההוכחה תהיה עליי". ממסמך **ראשוני** שהעביר אליי הנספח ומהתייחסויות שאספתי למסמך, ניתן להציע מספר תכנים אפשריים לביקורנו בסין (מובן שבחירת התכנים והעשרתם נתונה להשפעה רבה מצדנו):

**בייג'ינג**

* 1. מפגשי פתיחה עם שגריר ישראל בסין ועם הנספח הצבאי בסין;
  2. מפגשים עם גורמים במשרדי החוץ וההגנה;
  3. מפגשים עם גורמים כלכליים;
  4. ביקור רשמי ב-NDC, המב"ל הסיני, שבו תוצג המערכת הביטחונית הסינית ויתקיימו מפגשים עם עמיתים במתכונת של שולחנות עגולים ופרזנטציות הדדיות;
  5. שיח עם גורמי קש"ח (FAO) סיניים;
  6. ביקור ביחידה/דיביזיה, לרבות שיח מקצועי בין מפקדים, הצגת כלים, מור"ק ואופציה להצגת תכלית;
  7. המשטרה החמושה (PAPF) - ביקור באקדמיה ליחידות מיוחדות, סיור במתקנים (צוין כי הוא מרשים ומפתיע), אופציות לתצוגת תכלית ולדיון בנושא לוחמה בטרור (לרבות מצגת של אחד החניכים הישראלים);
  8. מפגש ושיח מקצועי ופתוח עם נספחי הגנה זרים מקהילת הנספחים בסין, שהנה גדולה, מגוונת ומאוד פעילה. לרוב, קצינים אלה מאוד משפיעים במדינותיהם. ניתן לייצר מפגשים מפוצלים ע"פ זרועות: יבשה, אוויר וים. לחלופין (או בנוסף), אפשר להזמין נספח של מדינות רלוונטיות להרצאה ולשיח משותף. לדוגמה, נספח ארה"ב יכול לדבר על הפרספקטיבה האמריקאית לסכסוכים בים סין הדרומי ובקוריאה. אפשר גם להזמין את יו"ר איגוד הנספחים, שוויצרי משכיל מאוד, שידבר על אתגר היחסים של המערב עם סין). רעיון (נועז) נוסף הוא קיום מפגש עם נספחים ממדינות ערביות או מוסלמיות מתונות (הנספח ציין כי אינו מבטיח שיצליח לארגן מפגש כזה, אבל הוא ישמח לנצל את הקשרים הטובים שלו איתם כדי לנסות לגרום לזה לקרות);
  9. מכוני מחקר: (CIISS (China Institute for International Strategic Studies), CICIRׂ (Center for Contemporary International Relations), AMS (Academy of Macroeconomic Research of National Development and Reform Commission) ואחרים. מתכונת הביקור תכלול מצגות מקצועיות ודיון עם מומחים בנושאים לבחירתנו. אפשר לפתוח כמה פורומים של דיון במקביל;
  10. ביקור במוזיאון הצבאי וביקור בתערוכת "The Long March" (המצעד הארוך של הקומוניסטים הסינים בראשות מאו דזה דונג שארך שנה שלמה בשנים 1934-1935);
  11. ביקור בבסיס האימונים לכוחות שמירת השלום (Peace Keeping Troops Academyׂ). אפשר לשלב מפגש עם ארגון הצלב האדום, שמפעיל סניף מאוד רציני בסין (בימים אלה מוצגת תערוכה מרתקת של הצלב האדום באחד המוזיאונים בבייג'ינג, שהנספח ממליץ לשלב ביקור בה).

**שנגחאי**

1. ביקור במטה הפיקוד הצבאי בשנגחאי או לחלופין ביחידה צבאית או ביחידה של המשטרה החמושה בשנגחאי;
2. SASS (Shanghai Academy of Social Sciences);
3. SIIS (Shanghai Institute for International Studies).

**תיירות**

1. בייג'ינג: החומה הסינית; "העיר האסורה" (אפשר לתאם ביקור ביחידת הטקסים והדגלנים בעיר האסורה, שיוסיף ממד צבאי לחוויה התיירותית); שוק המשי; שוק האוכל המקומי; כיכר טייננמאן; ארמון הקיץ.
2. שנגחאי: סיור באחד משני גורדי השחקים המפורסמים בעיר, כולל סיור במוזיאון שקיים בכל מגדל; שעה של הפלגה בסירה לאורך ה-Huang Pu River; במוזיאון העיר שנגחאי ניתן לראות את התפתחותה של העיר כראי להתפתחות הפנומנלית של סין; בית הכנסת "אוהל משה".
3. שייאן (אם נחליט לבקר שם במקום בשנגחאי, עניין שלא דנתי בו לעיל, אבל הוא אפשרות): אתר הטרקוטות (ניתן לבנות תוכנית עומק יצירתית שקשורה בהיסטוריה צבאית ולא רק ביקור תיירותי קונבנציונלי).
4. קניות: ניתן לעשות באחד השווקים הפופולריים.
5. תרבות: ניתן לייחד ערב למופע תרבות. המבחר גדול: קונג פו, בית תה, תיאטרון, אופרה ועוד.
6. למותר לציין, שאת התכנים המדויקים של הסיור נתאים לתוכן הלימודי שנבחר לשייך לסיור. לעניין זה אני מפנה לתכנים הנזכרים בגורמים שמניתי לעיל לגבי עצם ההצדקה לביקור בסין. אליהם ניתן להוסיף נושאים נוספים, כגון:
   1. המשמעויות שמייחסים הסינים לקונפליקט הקוריאני ליציבות ולביטחון באזור ובעולם;
   2. תפיסת הסינים את מלחמת האזרחים בסוריה;
   3. הרפורמות המרחיבות שמקדמים הסינים בצבא סין (בין היתר, מקצצים בימים אלה 300,000 חיילים מהצבא ומעצימים מאוד את חיל הים על חשבון צבא היבשה);
   4. ההתמודדות הסינית עם הטרור העולמי ועם זליגת טרור ג'יהאדי לשטח המדינה;
   5. ההתמודדות הסינית עם תופעת הפיראטיות;
   6. התעצמות יכולות הסייבר הסיניות;
   7. הגישה הסינית לעוצמה הרכה, או ל"שלוש הלוחמות", בשפתם (משפט, תודעה ודיפלומטיה).

**עיתוי הביקור**

1. לאור ריבוי התכנים החשובים האפשריים, משך הביקור המומלץ הוא שמונה עד תשעה ימים. עם זאת, לאחר בחינת כלל האפשרויות, מומלץ לקיים את הסיור השנה במתכונת של חמישה ימים, כהמשך ישיר לסיור ברוסיה. כזכור, הסיור ברוסיה קבוע לתאריכים 18 עד 21 ביוני 2017 (ימים ראשון עד רביעי בשבוע). לפי התכנון, בימים חמישי עד ראשון, 22 עד 25 ביוני, יוכלו החניכים לשהות בארץ או להמשיך את חופשתם ברוסיה. חלף זאת, מומלץ להישאר ברוסיה ובמהלך הימים האלה להוסיף מספר תכנים, לימודיים ותיירותיים, לסיור ברוסיה; לתחקר את הסיור ברוסיה (פעילות שהייתה אמורה להתקיים מייד לאחר החזרה ארצה מרוסיה); ולנסוע לסין ולקיים ביום ראשון, 25 ביוני 2017, חלק מהתכנים התיירותיים של הסיור בסין (ימי ראשון הם ממילא ימי מנוחה בסין). החזרה ארצה תהיה בטיסת לילה שיוצאת מבייג'ינג לנתב"ג ביום חמישי, 29 ביוני 2017.
2. נסיעה בתאריכים האלה תגרום להפסד של ארבעה ימי לימוד מתוכננים:
   1. 26 ביוני – כרגע מתוכנן לתחקיר הנסיעה לרוסיה, אותו מומלץ, כאמור, לקיים במהלך הסופ"ש שבו נשהה ברוסיה או בסין;
   2. 27 ביוני – יום עיון דמוקרטיה – נצטרך לקבוע במועד אחר;
   3. 28-29 ביוני – התנסות מסכמת (לרבות הצגת תוצרים) – נצטרך לקבוע במועד אחר.
3. יצוין, כי מבדיקה עם רע"ן הדרכה נראה, כי ניתן יהיה למצוא מועדים אחרים לקיום התכנים האמורים.
4. פעילות נוספת שנראה שיש לשנות את מועדה בעקבות הוספת סיור לסין במועדים המומלצים, היא הביקור בירדן. כרגע קבוע הביקור לימים שני ושלישי, 3 ו-4 ביוני 2017. מומלץ לדחותו בדיוק בשבוע, לימים 10 ו-11 ביוני (בקשה לקבוע את הסיור לימים אלה הועברה ממילא ממזכירת מפקד המכללות לרע"ן הדרכה).

**ענייני מנהלה ומשמעויות נוספות**

1. ארגון הביקור בסין התבצע בעבר ע"י הנספחות, בסיוע של חברת תיירות מקומית. כלל החומר הנדרש לעניין מצוי בתיקיות בנספחות. כאמור לעיל, הנספח הצבאי בסין לקח על עצמו לארגן באופן מלא גם את ביקורנו.
2. לדברי הנספח, הסינים מקפידים מאוד על אירוח מכובד ומושלם.
3. השיח בסין שמרני וצמוד לפרוטוקול. זה נובע מהתרבות הסינית, וגם מאופי המשטר. צריך להתכונן לזה מראש ולהתנהל בהתאם. ניתן להתמודד עם עניין הפתיחות גם באמצעות נכונות להדדיות: הצגת מצגות שלנו ומתן אפשרות לסינים לשאול שאלות, מה שיגדיל את נכונותם להיות פתוחים וכנים גם כן.
4. עוד עניין שיש לקחת בחשבון הוא מגבלות השפה של חלק מהדוברים, והצורך בתרגום סימולטני.
5. יש להניח שביקור מב"ל בסין יגרור בקשה דומה לביקור מב"ל סין בישראל. כמובן, שיש להיות ערוכים לכך מראש ולהיעתר בחיוב לבקשה כזו.

**עלויות**

1. הערכת העלויות, כפי שנעשתה ע"י הנספח הצבאי בסין, היא כדלקמן:
   1. כרטיסי טיסה - הלוך ושוב תל אביב – בייג'ינג: 1000-1500$ (תלוי עונות); מאחר שהמלצתי היא לטיסה ממוסקבה לבייג'ינג, הרי שמבדיקה שערכתי עולה כי עלותה של טיסה כזו במועד המבוקש היא כ-350$ וטיסה חזרה מבייג'ינג לתל אביב במועד המבוקש תעלה כ-700$;
   2. טיסת פנים - טיסה הלוך חזור בייג'ינג – שנחאי: כ-250$;
   3. מלון בייג'ינג/שנחאי - כ-180$ ללילה לחדר **לזוג** כולל ארוחת בוקר;
   4. ארוחת צהריים/ערב לאדם - ממוצע של 15-40$;
   5. אוטובוס – עלות יומית של כ-500$ ל-10 שעות;
   6. כניסה לאתרים, לדוגמה:
2. החומה (הצד של מוטיניו) – כ-20$ לאדם;
3. העיר האסורה – כ-10$ לאדם.

**סיכום**

1. מסמך זה מסכם את עיקרי הבחינה הראשונית שערכתי באשר להיתכנות ביקור מב"ל מ"ד בסין. כפי שהראיתי במסמך, כלל הגורמים המכירים את סין ואת הממשקים של מדינת ישראל עמה, תומכים מאוד בביקור מעין זה ומוצאים בו ערך רב. לביקור כזה יש חשיבות רבה בתהליך הלימוד האיכותי של חניכי מב"ל כמנהיגים אסטרטגים בתחום הביטחון הלאומי. הוא יחדד כמה מהעניינים החשובים ביותר בתחום הביטחון הלאומי בזירה העולמית של היום. הוא יהווה השלמה חשובה מאוד לסיורים בארה"ב וברוסיה כשלושת הקודקודים של משולש הכוח העולמי היום (ארה"ב, רוסיה, סין). הוא יהיה רווי בתכנים בעלי ערך לימודי גבוה. הוא ידגים כי מב"ל הוא **מוסד חינוכי גמיש**, המתאים עצמו בזמן אמת למציאות מתהווה. תוכנית הלימודים עד סוף השנה יכולה להכיל את הסיור ללא כל קושי. כלל ענייני המנהלה ניתנים להסדרה. הסינים גילו עניין בחידוש ביקורינו אצלם עוד לפני הבירור הנוכחי (יודגש, כי הנחיתי את הנספח שלא לפנות אל הסינים בעניין זה כלל בעקבות פנייתנו אליו, עד לאישור הרצון לקיים את הביקור). הנספח נכון לעמול קשה ולעשות את כל הנדרש לשם הצלחתו המלאה של הסיור. על פניו, נראה כי יש לסיור פוטנציאל גבוה להצליח ולא נראה שיש גורם שצפוי להכשילו.
2. אבקש כי ייקבע דיון בעניין בהקדם. אשמח להשלים פרטים ומידע בעניין, ככל שיידרש.

בברכה,

אלי בר-און, אל"ם

מדריך צוות 1

